Siku leri Rhulani a a fanele ku vuya hi rona loko ri fika, Rhulani u tile a ta ku ga, hi bazi ra madyambu. Loko a fika ekhorhweni ya muti, mbilu ya yena yi sungurile ku ba hi matimba. U te loko a ndzawuta, ku va hava na un'we wo n'wi susa nurhu. U ve a hundzela ekamareni ya yena. U fike a kuma nuna wa yena a lo gaa, ehenhla ka mubedwa, hiloko a n'wi xeweta. Pfumelele ra nuna ri vhele ri n'wi komba leswaku ku na mhaka yo karhi leyi yena a nga yi tiviki. Timbuva hinkwato leti a nga vuya na tona ku pfumale na un'we wo ti dya, handle ka swihlangi swe swa timbilu, leswi na swona swi nga lo ti yiva kunene swi ya dyela exihundleni. Phela vatswari va swona a va swi byerile leswaku loko swo dya, swi ta landza swikwembu swa ka vona. Hambiswiritano, vhiki ri kale ri hela ku ri hava xihlangi na xin'we lexi nga tivika ku karhatiwa hi swakudya swa Rhulani.